b'\n_START_ARTICLE_\nNemeton\n_START_PARAGRAPH_\nNemeton (yks.), Nemeta (mon.), oli kelttil\xc3\xa4isen uskonnon pyh\xc3\xa4 paikka. \xe2\x80\x99\xe2\x80\x99Nemeta\xe2\x80\x99\xe2\x80\x99 sijaitsivat luonnollisilla paikoilla, joissa puita k\xc3\xa4ytettiin uskonnollisissa tarkoituksissa, uhripuina. N\xc3\xa4in Nemeta voidaan k\xc3\xa4\xc3\xa4nt\xc3\xa4\xc3\xa4 pyh\xc3\xa4ksi lehdoksi tai uhrilehdoksi.  Nimi viittaa my\xc3\xb6s rakennettuihin rituaalipaikkoihin, kuten pyh\xc3\xa4kk\xc3\xb6ihin ja temppeleihin, jotka alkoivat yleisty\xc3\xa4 roomalaisajoilla._NEWLINE_Todisteet muinaisista nemeton-uhrilehdoista ovat p\xc3\xa4\xc3\xa4asiassa kuvauksia sek\xc3\xa4 heimojen ja paikkojen nimi\xc3\xa4, joita esiintyy ymp\xc3\xa4ri muinaista kelttil\xc3\xa4ist\xc3\xa4 maailmaa Iberian niemimaalta Anatoliaan ja Alppien ymp\xc3\xa4rist\xc3\xb6st\xc3\xa4 Gallian kautta Brittein saarille Skotlantia ja Irlantia my\xc3\xb6ten.\n_START_SECTION_\nAikalaiskuvauksia\n_START_PARAGRAPH_\nPlinius ja Lucanus kirjoittivat, ett\xc3\xa4 druidit eiv\xc3\xa4t kokoontuneet temppeleiss\xc3\xa4 tai muissa rakennuksissa vaan puiden muodostamissa lehdoissa. _NEWLINE_Lucanus kuvaa teoksessaan Pharsalia lehtoa, joka sijaitsi sek\xc3\xa4 Marseillen (Massalia) ett\xc3\xa4 N\xc3\xaemesin l\xc3\xa4hell\xc3\xa4:_NEWLINE_\xc2\xbbEi lintua pesi lehdossa, ei el\xc3\xa4in k\xc3\xa4y l\xc3\xa4hell\xc3\xa4; lehdet havisevat lakkaamatta, vaikkei tuuli puhalla. Alttarit seisovat puiden keskell\xc3\xa4 yhdess\xc3\xa4 jumalpatsaiden kanssa. Joka puu on tahrittu uhriverell\xc3\xa4, itse maakin vaikeroi. Kuivat marjakuuset elpyv\xc3\xa4t, polttamattomat puut tulin ymp\xc3\xa4r\xc3\xb6ity, valtavat k\xc3\xa4\xc3\xa4rmeet kiehnaavat tammien ymp\xc3\xa4rill\xc3\xa4. Ihmiset pelk\xc3\xa4\xc3\xa4v\xc3\xa4t k\xc3\xa4yd\xc3\xa4 lehtoon, papitkin v\xc3\xa4ltt\xc3\xa4v\xc3\xa4t menem\xc3\xa4st\xc3\xa4 sinne keskip\xc3\xa4iv\xc3\xa4ll\xc3\xa4 tai keskiy\xc3\xb6ll\xc3\xa4, elleiv\xc3\xa4t ole menossa tapaamaan sen jumalaista suojelijaa.\xc2\xbb'